Szegedi orvosok kezdeményezték a hálapénz eltörlését | Szeged hírei | Szeged - delmagyar.hu
Szeged hírei > Szegedi orvosok kezdeményezték a hálapénz eltörlését
Szegedi orvosok kezdeményezték a hálapénz eltörlését
2015.12.21. 18:01
Szegedről indult az a mozgalom, amely a hálapénz eltörlését tűzte ki célul. Egy Facebook-csoportban szerveződnek azok az orvosok, akik közül 64-en alá is írtak egy nyílt levelet. Céljuk hogy megmutassák: a magyar egészségügyben jelen lévő problémák megoldását nem lehet tovább halogatni.
– Nem vagyunk érdekképviseleti szerv, csupán egy civil fórum – szögezte le már az elején Lovas András, az 1001 orvos hálapénz nélkül nevű Facebook-csoport egyik létrehozója. Bár a csoport már tavasz óta létezik, tegnap kerültek a médiaérdeklődés középpontjába, amikor 64 orvos aláírásával nyílt levelet tettek közzé. Ebben az egészségügy legfontosabb problémáira hívják fel a figyelmet: a hálapénz még mindig meglévő rendszerére, az egészségügyi dolgozók alacsony fizetésére és a gyógyító munka katasztrofális feltételeire. Arra kérnek mindenkit, hogy írjanak levelet az Emberi Erőforrások Minisztériumának, és Ónodi-Szűcs Zoltán egészségügyért felelős államtitkárnak tegyék fel azokat a kérdéseket, amelyek a megoldásokat firtatják.
Hogy mi értelme elárasztani az államtitkárt ugyanazokkal a kérdésekkel? Lovas András erre azt felelte: ha senki nem szólal meg, az a kormány számára azt jelenti, hogy minden rendben van. – Ezért nem szeretnénk, ha továbbra is hallgatás lenne ezekben a témákban – mondta az aneszteziológus- és intenzív terápiás klinikai szakorvosként dolgozó szegedi doktor, aki szerint a hálapénz léte jelenleg a legnagyobb probléma. Nem véletlenül az ez ellen tiltakozó orvosokat gyűjtötte egybe a Facebook-csoportban.
Több ezer egészségügyi dolgozó munkakörülményein javítana, ha eltörölnék. Nem befolyásolná például a betegfelvételt, vagy hogy ki melyik kórteremben fekszik. És a betegekben sem keltené azt a hamis illúziót, hogy ha fizetnek, jobb ellátást kapnak.
Szegeden egyébként már több klinika is csatlakozott a hálapénzmentes ellátóhelyek közé: nem fogadnak el pénzt az orvosok például a Radiológiai Klinikán, az Aneszteziológiai és Intenzív Terápiás Intézet intenzív osztályain, a Pszichiátriai Klinika 3-as osztályán, illetve az Sürgősségi Betegellátó Önálló Osztályon sem. Utóbbi vezetője szintén a nyílt levél aláírói között van.
– Én nem az az ember vagyok, és ez nem az a hely. Ezt mondjuk minden alkalommal, amikor pénzzel akarják megköszönni a munkánkat – mondta el Pető Zoltán. Hozzátette: ha valaki ragaszkodik a pénzhez, azt a klinikák alapítványainak is adhatja, hiszen azzal a gyógyítás feltételeinek javításához járul hozzá.
Pető Zoltán szerint egyébként a hálapénz eltörlését nem lehet kiemelten kezelni, hiszen az csak az egyik tünete az egészségügy betegségének. – A bérek rendezése és az infrastruktúra rendbetétele legalább ilyen fontos. Ez az a három probléma, amelyek miatt ma nem lehet Magyarországon normális gyógyító munkát végezni.
Borítókép: Lovas András szegedi aneszteziológus, az 1001 orvos hálapénz nélkül nevű Facebook-csoport egyik létrehozója a kamerák kereszttüzében.
Nem helyeslik, de elfogadják a hálapénzt
Az orvos lelkiismeretesen járt el, a szegedi ügyvéd szerint ez hiba volt: visszaküldte a hálapénzt
A hálapénz ellen fellépő orvosok is támogatják a tanárok petícióját
hálapénz Szeged
Megosztom a cikket 150 megosztás
Húsmentes babgulyás rászorulóknak
- Szerintem halászlét hoznak - találgatott egy férfi hétfőn nem sokkal dél előtt a Máltai… Tovább olvasom